《岁晏行》
明代·郑善夫

终风薄旅衣，游子行天涯。天涯行不息，岁晏有远悲。

出入盗贼间，进退昧所之。休驾入彭城，身在犹惊疑。

问舍得所安，聊慰儿女嗤。故人皆鲍叔，眷我情委蛇。

论文具鸡黍，旬日以为期。驾言东问津，相送洪水湄。

中原且多难，伊人复生离。握手写肝胆，我舟行且维。

感此绨袍恩，有心终酬知。但恐丧乱后，会晤无定时。

努力将奈何，惟有长相思。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。